Гүзээлзгэнэ (Органик хүнсний ногоо тариалах)

Ургалтын хугацаа:
Олон наст өвслөг ургамал учраас
хүмүүс өөрсдийн хүссэн хугацаагаараа
тарьж болно. Хэрэв үрээр таривал
дараа жилээсээ эхлэн ургац авна.
Гэхдээ үндэсний систем нь эхний 3
жилдээ эрчимтэй ургадаг байна.

Хөрс: Үржил шимтэй бөгөөд
агаарын хангамж сайтай, элсэрхэг
болон шаварлаг ямар ч төрлийн хөрс
тохиромжтой.

Нягтаршил: 1м2 талбайд 8-12 ургамал
Мөр хоорондын зай 50-70 см
Ургамал хоорондын зай 15-20 см

Усалгаа:
Хөрсний чийгийн байдлыг харгалзан
7-8 удаа усална. Ялангуяа бүлээн усаар
услах нь ургацыг нэмэгдүүлдэг ач
холбогдолтой.

Сийрүүлэлт:
Усалгаа бүрийн дараа хөрсийг
өрөмтүүлэхгүй сийрүүлэлт хийх
хэрэгтэй.

Суулгалт:
Тарилтыг хийхдээ суулгацын үндэсний
хүзүүг хөрсний гадаргуутай нэг
төвшинд суулгах бөгөөд энэ нь залуу
ургамал чөлөөтэй ургах хатахгүй байх
чухал ач холбогдолтой. Дээрх зурган
дээр үзүүлснээр зөв суулгалт нь 2
болно.

Жич: Үрээр тарих тохиолдолд маш
нарийн технологиор тасалгаа юм уу
хүлэмжинд тарьж ургуулна.

Хөрс боловсруулалт

Гүзээлзгэний үндэс хөрсний өнгөн хэсэгт тархдаг учир хөрсийг бэлтгэхдээ
үндсийг нь аль болох гүнд ургуулах чиглэлийг барьж, урд жил нь бэлтгэнэ.
Хэрвээ ногоо тарьж байсан талбайд суулгах бол шар лууван, цагаан лууван,
сармисны талбай тохиромжтой. 1 м2 талбайд 8-10 кг бууц орохоор тооцож,
талбайд бууцаа тараасны дараа боловсруулалтаа хийнэ.

Тариалалт

Хавар эрт тарилт хийх нь манайд тохиромжтой. Тарилтанд сайтар үндэслэсэн
залуу охин ургамлыг ашиглах ба энэ нь 5 см-ээс богиногүй үндэстэй, эрүүл,
сайн хөгжилтэй, 2-3 навчтай байвал зохино. Тарих суулгацыг тээвэрлэхдээ
нийлэг хальсан хүүдийд хийвэл үндэс нь хатахгүй бөгөөд шууд суулгах арга
хэмжээ авна.

Арчилгаа

Суулгасан ургамлын хөрсийг намар орой
болтол хангалттай чийгтэй байлгахын
хамт хөрсийг сийрүүлж, хог ургамлыг авах
хэрэгтэй. Ургалтын хугацаанд усалгаа
бордоо хийсэн болон борооны дараа
сийрүүлэлтийг 5-8 см гүн, ургамлаасаа 2-3
см зайнд хийнэ. Ялангуяа ургалтын 2, 3 дахь
жилд бордоход сайн. Гэвч өвөлжсөний болон
хөлдсөний дараа ургамал нь муу ургадаг
учраас заавал бордох хэрэгтэй. Ингэхдээ бууцыг 3-4 дахин, сангасыг 10-11
дахин шингэрүүлж, бордох шаардлагатай. Чийгийн дутагдлыг тэсвэрлэхдээ
муу тул сайн услах хэрэгтэй. Бороожуулж услах нь сайн нөлөөтэй. Жимсийг
шороонд хүргэхгүй тусгаарлах хэрэгтэй. Мөн жимс авах бол эх ургамлаас
салаалсан цагаан сэжмийг таслах хэрэгтэй, үржүүлэг хийх гэж байгаа бол
авахгүй. Энэхүү зурган дээр 1-эх ургамал 2, 3, 4- охин ургамлыг харуулсан
байна.

Ургац хураалт, өвөлжүүлэлт

Түүвэрлэн хураах ба хяруу унасны дараа бөөнөөр нь хураана. Хураалтыг
өглөө оройн сэрүүнд хийнэ. Жимс нь удаан хадгалагдахгүй учраас шинээр
нь болон боловсруулж ашиглана. Эх ургамлыг 20 см-ээс доошгүй зузаан
хучлагатай өвөлжүүлэхэд 15-20 % хорогдолтой, төл ургамлыг ингэж
өвөлжүүлэхэд 60-80 % хорогдол гардаг байна. Иймээс төл ургамлыг зооринд
юм уу хөргөгчинд –1- +1 хадгалахад тохиромжтой.